Վերադառնում եմ սևին

**Վերադառնում եմ սևին** (), ռեժիսոր Սեմ Թեյլոր-Ջոնսոնի սպասվող կենսագրական ֆիլմը, որը պատմում է բրիտանացի երգչուհի-երգահան Էմի Ուայնհաուսի կյանքի մասին։ Սցենարի հեղինակը Մեթ Գրինհալն է։ Էմիի դերում հանդես է գալիս Մարիսա Աբելան։ Ֆիլմում նկարահանվել են նաև Ջեք Օ'Քոննելը, Էդդի Մարսանը, Ջուլիետ Քոուենը և Լեսլի Մենվիլը։

2011 թվականից՝ երգչուհու մահից ի վեր տարբեր ռեժիսորներ ցանկություն են հայտնել Ուայնհաուսի մասին կենսագրական ֆիլմ ստեղծել, սակայն ոչ մի արդյունք չի եղել։ 2018 թվականին Ուայնհաուսի ժառանգները հայտնել են, որ պայմանագիր են կնքել՝ երգչուհու կյանքի և կարիերայի մասին կենսագրական ֆիլմ նկարահանելու համար։ 2022 թվականի հուլիսին՝ բրիտանական StudioCanal ընկերությունը սկսել է ֆիլմի արտադրությունը, իսկ նկարահանումները տեղի են ունեցել Լոնդոնում՝ 2023 թվականի հունվարից մինչև ապրիլ։

Պրեմիերան սպասվում է 2024 թվականի ապրիլի 12-ին։

## Սյուժե
Ֆիլմը պատմում է Ուայնհաուսի կյանքի և կարիերայի մասին, սկսած 2000-ականներին Հյուսիսային Լոնդոնում որպես ջազ երգչուհուց մինչև նրա փառքը որպես «Rehab» և «Back to Black» հիթային երգերի համար Գրեմմի մրցանակի արժանացած երաժիշտ։

## Դերասանական կազմ
* Մարիսա Աբելա՝ Էմի Ուայնհաուս
* Ջեք Օ'Քոննել՝ Բլեյք Ֆիլդեր-Սիվիլ
* Էդդի Մարսան՝ Միչ Ուայնհաուս
* Ջուլիետ Քոուեն՝ Ջենիս Ուայնհաուս-Քոլինս
* Լեսլի Մենվիլ՝ Սինթի Ուայնհաուս

## Արտադրություն
### Զարգացում
2011 թվականին՝ Ուայնհաուսի մահից հետո, ռեժիսորները ցանկություն էին հայտնում խաղարկային կենսագրական նախագծեր ստեղծել, սակայն ոչ մի արդյունք չի եղել։ Միայն 2015 թվականին Lotus Entertainment-ը՝ Նումի Ռապասի մասնակցությամբ պետք է մի նախագիծ սկսեր։ 2018 թվականի հոկտեմբերին հայտնի դարձավ, որ Ուայնհաուսի ժառանգները պայմանագիր են կնքել՝ երգչուհու կյանքի և կարիերայի կենսագրական ֆիլմի ստեղծման համար։ 2022 թվականի հուլիսին Deadline Hollywood-ը հայտնել է, որ բրիտանական StudioCanal ընկերությունը աշխատում է Ուայնհաուսի կյանքի և կարիերայի մասին՝ «Վերադառնում եմ սևին» խաղարկային ֆիլմի վրա։ Մեթ Գրինհալի սցենարի հիման վրա ռեժիսոր Սեմ Թեյլոր-Ջոնսոնը նկարահանել է ֆիլմը։ Ֆիլմը ներառում է Ուայնհաուսի սկավառակագրության բազմաթիվ երգեր, որոնք պատկանում են Universal Music Group և Sony Music Publishing ընկերություններին։ Ֆիլմը հանդիսանում է ամերիկյան և բրիտանական համարտադրության ֆիլմ՝ StudioCanal, Focus Features և Monumental Pictures ընկերությունների կողմից։

### Քասթինգ
2023 թվականի հունվարին հաղորդվել է, որ Մարիսա Աբելան կատարելու է Ուայնհաուսի դերը։ Ավելի ուշ նույն ամսին Ջեք Օ'Քոննելը, Էդդի Մարսանը և  Լեսլի Մենվիլը միանում են դերասանական կազմին։ Օ'Քոննելը կատարել է Բլեյք Ֆիլդեր-Սիվիլի՝ 2007-2009 թվականներին Էմիի ամուսնու դերը։ Մարսանը և Մենվիլը կատարել են Էմիի հոր և տատիկի՝ Միչ Ուայնհաուսի և Սինթի Ուայնհաուսի դերերը։ Ջուլիետ Քոուենը կատարել է Էմիի մոր՝ Ջենիս Ուայնհաուս-Քոլինսի դերը։

### Նկարահանումներ
Նկարահանման շրջանը տեղի է ունեցել Լոնդոնում՝ 2023 թվականի հունվարից մինչև ապրիլ։ Բեմադրող օպերատորը Պոլլի Մորգանն է։ Տեսարանների մի մասը նկարահանվել է Ռոննի Սքոթի ջազ ակումբում՝ Քամդեն Թաուն փողոցում և Փրայմռոուզ Հիլլում գտնվող Էմիի առաջին բնակարանում։ Փետրվարին որոշ տեսարաններ նկարահանվել են Metropolis Studios ստուդիայում։ Մարտի 13-ից 18-ը նկարահանումներ են տեղի ունենում Ֆիցրովիա թաղամասում։ Հաջորդ շաբաթ Աբելան և Օ'Քոննելը նկարահանումներ են ունենում Լոնդոնի կենդանաբանական այգում։

## Թողարկում
«Վերադառնում եմ սևին» ֆիլմի ամերիկյան առաջխաղացմամբ զբաղվելու է Focus Features ընկերությունը, իսկ Universal Pictures ընկերությունը զբաղվելու է առաջխաղացմամբ ողջ աշխարհում, բացառությամբ Մեծ Բրիտանիայի, Ֆրանսիայի, Գերմանիայի, Ավստրալիայի, Նոր Զելանդիայի, Բենիլյուքսի, Սկանդինավիայի և Լեհաստանի։ Ֆիլմի պրեմիերան սպասվում է 2024 թվականի ապրիլի 12-ին Մեծ Բրիտանիայում և Լեհաստանում՝ StudioCanal ընկերության կողմից։ Գերմանիայում, Ավստրալիայում և Նիդերլանդներում թողարկվելու է ապրիլի 18-ին, իսկ Ֆրանսիայում և Նոր Զելանդիայում՝ հաջորդ շաբաթ։ Մեծ Բրիտանիայում թողարկելուց հետո ԱՄՆ-ում Focus Features-ը թողարկելու է ֆիլմը, սակայն թողարկման ամսաթիվը դեռ հաստատված չէ։

## Ծանոթագրություններ

## Արտաքին հղումներ

Կատեգորիա:2020-ականների ամերիկյան ֆիլմեր
Կատեգորիա:2020-ականների անգլերեն ֆիլմեր
Կատեգորիա:2020-ականների բրիտանական ֆիլմեր
Կատեգորիա:2024 ֆիլմեր
Կատեգորիա:Ամերիկյան կենսագրական ֆիլմեր
Կատեգորիա:Անգլերեն ֆիլմեր
Կատեգորիա:Բրիտանական կենսագրական ֆիլմեր
Կատեգորիա:Էմի Ուայնհաուս
Կատեգորիա:Լոնդոնում նկարահանված ֆիլմեր